Dionýzie

„Ale to vôbec nevadí, nemeškáte,“ vraví vedúci archeologického výskumu Bosák. „Sme tu pre vás vždy, keď treba.“

„Stíhate to?“ spýta sa ho štátny tajomník Koreň.

„Do konca leta budeme mať všetko vykopané a diaľnica sa môže stavať.“

„Do konca júla.“

„Do konca... prosím?“ Bosáka to tak zaskočí, že zastaví a tajomník mu vrazí do pleca.

Koreň si opráši miesto, kam doňho archeológ udrel, a kde na jeho košeli ostal mokrý fľak.

„Aj ostatné pracovné skupiny majú svoje termíny. Takisto dotácie na výstavbu treba minúť do konkrétneho dňa. Musíte to stihnúť do konca júla.“

„Ale veď... dohodli sme sa na začiatku septembra. Tamto máme základy vartovky, tu kopeme sídlisko kulúry Kosihy-Čaka a dnes sme narazili na pohrebisko z doby bronzovej. Predstavte si, že spôsob, akým na ňom pochovávali, sa výrazne líši od funerálnych praktík ľudu lužickej kultúry v tomto priestore, a pripomína skôr pohrebné zvyklosti v egejskej oblasti. Dokonca sme našli...“

„Proste to všetko vykopte do konca mesiaca,“ preruší ho Koreň.

Bosák vyzerá, akoby od neho dostal facku. „Robíme, čo sa dá.“ Tajomník sa netvári spokojne, tak dodá: „Všetko vykopeme do konca júla. Samozrejme.“

Kráčame ďalej, Bosák tajomníkovej suite ukazuje, čo sme už vykopali, ale vidím, že jeho obvyklé chválenkárstvo má dnes trhliny.

„Proste to všetko vybagrujeme,“ vraví Bosák, keď sa na druhý deň stretneme pri káve. Okrem troch ďalších archeológov sú tu všetci doktorandi, medzi nimi aj ja. Dostali sme povinný budíček o piatej ráno. Každý vyzerá ako mátoha, najviac moja partička, s ktorou sme do polnoci koštovali miestnu domácu.

„Peter,“ osloví ma Bosák. „To pohrebisko s gréckymi prvkami musí byť do dvoch týždňov vykopané.“

„Ale... ja...“

„Musíš si švihnúť, budem ťa potrebovať ešte na vartovke.“

„Nemám dosť ľudí. Ani náradia. Ani času, to sa proste ne...“

„Dnes príde pätnásť študentov, vybavil som to u riaditeľa. Takže sa vzchop. Motiváciu máš - doktorandov vás je dvanásť, ale pracovných miest na ústave je len päť. Takže to proste stihni.“

„Bosák!“

„Peter?!“

Ide ma poraziť. Moja kariéra sa ešte ani nezačala a už musím miesto precízneho bádania bagrovať a tváriť sa, že som oslepol. Pretože inak sa to vykopať ozaj nedá. Lenže to miesto na ústave potrebujem.

„Stihnem to,“ poviem.

„Toto by ste mali vidieť, šéfko,“ povie Alojz, predák chlapov, ktorí pracujú na mojej ploche.

Nemám čas, aby ma otravoval s každým novým črepom alebo kosťou ako včera, ale čosi v jeho hlase ma prinúti sa zdvihnúť a vojsť do hrobu, na ktorom pracuje.

„Vy ste riadni chuji,“ poviem, keď pozriem do ich výkopu.

„Ale šéfko...“ namietne Alojz.

„To je dáky vtip?“ skočím mu do reči. „Máme hrozne málo času a vy ma idete otravovať s takýmito kokotinami?“

„To sme neurobili my.“

„Móre, vedúci, to sme ozaj takto našli,“ podporí predáka jeho pravá ruka Kevin.

„Vylezte,“ prikážem.

Vezmem škrabku a špachtľu a pustím sa dočisťovať ten bordel, ktorý vykopali. Môj rozum sa vzpiera, ale po chvíli škrabania nadobúdam presvedčenie, že neklamali. Je to hrob bytosti s ľudskou hlavou a trupom, no má capie nohy s kopytami, konský chvost a na lebke zakrpatené rohy. Jeden chytím a pokúsim sa ho odlomiť, no k hlave je pevne prirastený.

„Šéfko?“ osloví ma Kevin.

Neodpovedám, nehýbem sa, mozog mám vypnutý.

„Čo to akože je? Dáky postihák? Alebo mutant?“

Pohrebisko, na ktorom pracujem, nielenže pohrebné zvyklosti z egejskej oblasti pripomína. Ono rovno ukrýva tvora z gréckej mytológie. „Nie,“ odpoviem Alojzovi. „Je to satyr.“

„Dáky rituál, určite,“ vraví Bosák nad satyrovým hrobom.

Pozriem naňho. „Kosti nôh, trupu, pletenec horných končatín aj lebka nepochybne pochádzajú z jedného tela. Perfektne k sebe pasujú, stupeň rozkladu aj farba sú identické. Akurát že niečo je ľudské a zvyšok zvierací...“

„O čom točíš, Peter? Ty veríš, že je tu pochovaný skutočný satyr?“

„Ja... teda... veď...“

„Normálne zober jednu z tých krabíc od antropológov a nahádž ho do nej,“ nakáže Bosák. „Môžeš dať tú kostru na rozbor do Brna, ak ťa to upokojí. Majú tam odborníkov z katedry antropológie, ale aj zooarcheológov. Cvaknem ti to z grantu a môžeš to použiť v dizertačke. Urobíme z toho aj spoločný článok. V angličtine. Len prosím ťa toho satyra vyhrab a pusti sa do ďalšieho hrobu.“

Uplácať ten Bosák teda vie. Usmejem sa. „Fajn. Len dúfam, že v ňom nebude chiméra.“

Chiméra to nie je, ale natrafím na hrob, v ktorom je pochovaný kôň. Aspoň som si ty myslel, ale v mieste, kde malo mať konské telo hlavu, pokračuje ľudský trup zakončený ľudskou lebkou. Je to kentaur. V ďalšom hrobe leží žena, ktorá má k hlave osifikáciou prirastené kostry hadov - medúza. Alojz mi pred chvíľou nahlásil, že odkryl obrovskú lebku s jednou očnicou miesto dvoch. Nemám síl ísť sa na toho kyklopa pozrieť.

„Stále si nevybral žiadne telo.“ Netušil som, že mi Bosák stojí za chrbtom. Od tajomníkovej návštevy lieta od jednej plochy k druhej a šikanuje všetkých doktorandov.

„Keď budem mať všetky hroby otvorené, chcem spraviť z dronu niekoľko záberov. Bude to vyzerať perfektne. Až potom kostry povyberám.“

„Čo máš dneska?“

„Kentaur, medúza a asi aj kyklop,“ odpoviem.

Chvíľu je ticho. „Dobre. Vyberieme ich až celkom na záver. Zvládneš to tu?“

Napriek časovému tlaku odchádza Bosák na konferenciu do Maďarska. My ostatní budeme ťahať aj cez víkend. Namiesto brigádnikov dnes prišli študenti z magisterského stupňa.

„Jasné,“ poviem, čo sa očakáva, najmä preto, že šéf ma poveril vedením všetkých ostatných doktorandov.

„A vyber dnes aspoň toho satyra. Zoberiem ho do Székesfehérváru, dovolenkuje tam vedúci katedry antropológie z univerzity v Budapešti.“

Je tam.

Včera som vybral všetky satyrove kosti a starostlivo ich naukladal do krabice, do papierových vreciek som vložil jeho zlatú sponu (našťastie som ju zbadal skôr než Alojz), celý kylix – tmavý kalich na víno - a úlomky kostenej píšťale. To všetko bolo súčasťou hrobu, ale len kým som to z neho večer nevybral. Prezerám si vo foťáku včerajšie snímky vykopanej prázdnej hrobovej jamy, jednoznačný dôkaz, že som satyra aj s jeho výbavou vykopal. Okrem toho, tú škatuľu som nabalil Bosákovi do auta.

Napriek tomu je satyr naspäť v hrobe.

Zavolám Bosákovi a hoci už cestuje Maďarskom, požiadam ho, aby sa pozrel do satyrovej krabice. Tvrdím mu, že som do nej omylom vložil vrecko s nálezmi z iného hrobu. Otrávene mi o pár minút volá späť, že vrecko tam nie je, že sú tam len kosti, kopytá a nálezy z hrobu satyra.

Na čo sa to teda pozerám ja?

Z plochy sme sa odkotúľali spolu so slnkom. Zničilo ma, nejdem ani na izbu, rovno si sadám do krčmy pod mojou izbou. Všetci študenti a doktorandi sa pripájajú. O chvíľu to tu bzučí ako v rozkopnutom úle.

Študenti sa na mňa tlačia, ale nepohnem sa ani o milimeter, pretože pod sebou mám krabicu s kosťami a výbavou satyra. Snažím sa zabudnúť, že je to už druhá škatuľa s rovnakým obsahom, a tak si objednám ďalšiu dvanástku. Mozog sa mi príjemne varí v chmeli.

Sedia tu prevažne decká, ktoré už vedia, že ich prijali na magisterské štúdium, a v konverzácii sa začína skloňovať slovo beánia. Skupinky sa vytrácajú a po čase sa vracajú prestrojené za bytosti z antickej mytológie. Ich kostýmy dávajú tušiť, že beánia bude divoká ako dionýzie – starogrécke slávnosti na počesť boha vína Dionýza.

Dve najkrajšie bakalárky sú ledva oblečené, asi majú predstavovať nymfy. Dvaja chlapci odkiaľsi zohnali spodnú časť kostýmu koňa a každý si obul po jednom kopyte, aby pripomínali satyrov. Na hlave majú dokonca rohy, ale ani jeden si nezadovážil chvost.

Jeden z vedúcich archeológov, Bosákov kolega, ktorý učí na katedre archeológie, prichádza na koniec v kostýme Dionýza. Svojmu občianskemu menu Dionýz Vinohradský nerobí žiadnu hanbu, nesie obrí demižón červeného, čo vyvolá búrlivé veselie. Vstane a zavelí presun na vykopávky, kde sa má uskutočniť beánia.

„Vyzývam ťa, boh vína, plodnosti a zábavy, prijmi tieto kúzelne neskúsené bytosti do svojho sprievodu. Satyrovia, nymfy, siléni, povstaňte!“ Naleje pohár prvému študentovi a gestom naznačí, aby ho vypil do dna. Takto to pokračuje, až kým nie sú všetci zasvätení.

„Keď už je celý Dionýzov sprievod prijatý do cechu archeologického, navrhujem...“

„Celý sprievod nie,“ poviem. Nechápem, čo to do mňa vošlo. „Ešte je tu jeden satyr,“ poviem a zahrkám škatuľou s vykopanými kosťami.

Všetci stíchnu a pozerajú na mňa ako na blázna. Nejaký bakalár sa vyvracia do kyklopovho hrobu. Nazriem do vedľajšieho výkopu, ktorý opäť obsahuje satyrove pozostatky. Otvorím škatuľu, v ktorej mi ešte pred chvíľou hrkotali kosti. Stále sú tam. Zvažujem dobrovoľný odchod do miestnosti s polstrovanými stenami.

Nikto sa nemá k činu, zdá sa, že som pokazil veselie a ľudia sa pomaly šuchtajú naspäť do krčmy.

Chytím Dionýza pod pazuchu, vypijem jeho pohár a potľapkám ho po chrbte. „Dobré. Nič nóbl, ale dobré. Keby sa tým nepoškodil materiál pre antropologický a paleoarcheologický výskum, šplechol by som za jeden aj môjmu satyrkovi.“

„Satyrovia, nymfy, siléni, povstaňte!“ zopakuje Dionýz a musí byť už poriadne opitý, lebo napriek môjmu varovaniu výdatne poleje satyra vínom. Čosi v hrobe zahrkoce a mne bolestivo vstávajú chlpy na krku ako ježie pichliače. Až ma prekvapí, ako veľmi sa mi uľaví, keď z hrobu vyskočí iba lasica.

Nie, satyr neožil. A na to, že som ho už dvakrát vykopal, a on stále leží v hrobe, budem myslieť až zajtra. Dnes si myseľ vymažem na dionýziách.

Hoci Bosák vyslovene neprikázal, aby sme pracovali aj v nedeľu, všetci sa automaticky zídeme pred penziónom a mierime na vykopávky. Kostra satyra je pekne vo svojom hrobe. Do mysle sa mi vkráda myšlienka, že ho z toho hrobu nikdy nedostaneme, diaľnica-nediaľnica.

Na satyrových pozostatkoch ma čosi zaujme. Je tam akási burina – pár listov a úponky. Chcem ju vyšklbnúť a odhodiť, ale je pevne zakorenená na satyrových kostiach.

Kašlem naňho, nech ho vinič obrastie aj celého, aspoň sa naňho viac nebudem musieť pozerať. Pracujem na ďalšom hrobe a dokumentujem, čo už študenti vykopali.

Cez obed si posadáme do tieňa stromov a vtedy si to všimnem. Tá burina za jedno doobedie vyrástla tak, že trčí zo satyrovho hrobu. Idem tam, snažím sa to vyšklbnúť. Nejde to. Dochádza mi, čo je to za rastlinu a rozosmejem sa.

„Si v poriadku?“ pýta sa ma študentka, ktorá si musí myslieť, že som dostal úpal.

„Pozri sa. Čo vidíš?“ pýtam sa jej.

Dievča vyvalí oči. „Včera tam ešte nerástol. A zrovna vinič... aké symbolické.“

Snažím sa nemyslieť na to, ako do satyrovho hrobu vylial kolega Dionýz víno. Satyrovia, nymfy, siléni, povstaňte!, tak to povedal. Mohol ten vinič prebudiť Dionýz? Každopádne je to pravdepodobnejšie, než možnosť, že za jeho rast je zodpovedná tritisíc rokov stará kostra satyra.

Vraciam sa do tieňa, možno mi fakt z toho slnka už šibe. Začujem zvuk foťáku na mobile a tak sa ešte obzriem – tá študentka si satyrov vinič fotí.

„Len to nevešaj online,“ varujem ju. „Výsledky výskumu sú duševným vlastníctvom. Bosák by nás všetkých roztrhal v zuboch.“

„Jasné.“

Jasné, že to zavesila. Jasné, že máme na ploche žurnalistov a vinárov. Jasné, že Bosák zúri.

„Je to odroda Assyrtiko,“ vykladá mu nad satyrovým hrobom botanik. „Vzácna odroda, ktorá sa pestuje na ostrove Santorini.“

„Na Thére?“ pomenuje Bosák ostrov klasickým gréckym názvom.

„Presne!“ poteší sa botanik. „Tam, kde v dobe bronzovej vybuchla sopka. Práve vďaka popolu...“

„Takže to telo možno naozaj pochádza z Grécka. Pochovali ho s thérskym viničom, možno to bol obchodník s gréckym vínom. Preto jeho skelet spojili so zvieracími kosťami, aby vyzeral ako satyr. Už to dáva zmysel,“ šomre Bosák.

Celkom zabúda, že zmysel nedáva, že vždy keď ho vykopeme, znovu sa objaví v hrobe. Takisto sa tvári, akoby bolo normálne, že od nedele do pondelka vyrástol ten vinič z jedného semena do výšky aj šírky niekoľkých metrov.

„V týchto zemepisných šírkach je to rarita,“ povie biológ.

„Spolu s viničom sa tu navyše objavili vzácne druhy zvierat,“ povie chlapík z Ústavu ekológie lesa. „Videl som stopy rysa a oblohou krúžia orly skalné, asi ich lákajú škodce, ktoré sa bežne vyskytujú v blízkosti vinohradov. Obávam sa, že ja aj tuto kolega z Centra biológie rastlín a biodiverzity musíme vystaviť nový posudok pre povolenie výstavby diaľnice.“

Nikto už to beániou nenazve, ale výraz Dionýzie by obstál aj pri ďalšej víkendovej chľastačke v krčme pod penziónom. Víno tečie, nymfy a satyrovia sa naháňajú po nálezisku z doby bronzovej.

Som síce opitý, ale vidím, že počet chlapov prezlečených za satyrov je nesprávny. Ten tretí tancuje medzi hrobmi, polieva vinič vínom a bľaboce tak, že to pripomína starovekú Gréčtinu. Oslavuje, že satyrov hrob vybrať nemusíme, pretože kvôli posudkom odborníkov sa podarilo trasu diaľnice pozmeniť tak, aby do pohrebiska s pozostatkami gréckych mytologických bytostí nezasahovala.